Trump gaan noodtoestand afkondig vir muurPres. Donald Trump. Foto: AP Photo/Pablo Martinez Monsivais Pres. Donald Trump gaan ŉ nasionale noodtoestand afkondig vir finansiering om ŉ grensmuur tussen die VSA en Mexiko te laat bou. Trump het gesê hy sal sy uitvoerende magte inspan om die kongres, wat nie genoeg geld vir die muur goedgekeur het nie, te omseil. Die president beplan glo om geld wat opsy gesit is vir militêre konstruksie te gebruik om die muur te laat bou. Volgens Trump sal hy die nasionale noodtoestand afkondig aangesien onwettige immigrasie volgens hom ŉ “inval in ons land” is. Berigte dat Trump die noodtoestand gaan afkondig, het Demokrate onmiddellik woedend gemaak. Hulle het dié stap ten sterkste veroordeel en met regstappe gedreig. Trump is ook daarvan beskuldig dat hy sy uitvoerende gesag misbruik. Die Amerikaanse kongres het intussen ŉ ooreenkoms bereik waarvolgens $1,4 miljard vir grensbeveiliging verskaf sal word en die regering gefinansier sal wees vir die res van die fiskale jaar wat op 30 September eindig. Die ooreenkoms maak voorsiening vir 88 km lange nuwe grensheinings, maar is veel minder as die 345 km wat Trump in Desember versoek het. Die ooreenkoms sal egter nog ŉ gedeeltelike sluiting van die regering voorkom. Trump se eis vir $5,7 miljard in Desember om die grensmuur tussen Amerika en Mexiko te laat bou, het daartoe gelei dat die federale regering 35 dae lank gedeeltelik gesluit was. Die sluiting is in Januarie vir drie weke opgehef.